amanoisuno/poetBack huggingface dataset:
代宛轉歌二首 劉方平 
星參差，明月二八燈五枝。黃鶴瑤琴將別去，曉將近，黃姑織女銀河盡。九華錦衾無複情，
烏棲曲二首 劉方平 
蛾眉曼臉傾城國，鳴環動佩新相識。銀漢斜臨白玉堂，芙蓉行障掩燈光。畫舸雙艚錦為纜，芙蓉花發蓮葉暗。門前月色映橫塘，感郎中夜度瀟湘。
巫山高 劉方平 
楚國巫山秀，清猿日夜啼。萬重春樹合，十二碧峰齊。峽出朝雲下，江來暮雨西。陽臺歸路直，不畏向家迷。
巫山神女 劉方平 
神女藏難識，巫山秀莫群。今宵為大雨，昨日作孤雲。散漫愁巴峽，徘徊戀楚君。先王為立廟，春樹幾氛氳。
梅花落 劉方平 
新歲芳梅樹，繁花四面同。春風吹漸落，一夜幾枝空。少婦今如此，長城恨不窮。莫將遼海雪，來比後庭中。
銅雀妓 劉方平 
遺令奉君王，嚬蛾強一妝。歲移陵樹色，恩在舞衣香。玉座生秋氣，銅台下夕陽。淚痕沾井幹，舞袖為誰長。
秋夜思 劉方平 
旅夢何時盡，征途望每賒。晚秋淮上水，新月楚人家。猿嘯空山近，鴻飛極浦斜。明朝南岸去，言折桂枝花。
秋夜泛舟 劉方平 
林塘夜發舟，蟲響荻颼颼。萬影皆因月，千聲各為秋。歲華空複晚，鄉思不堪愁。西北浮雲外，伊川何處流。
折楊枝 劉方平 
官渡初楊柳，風來亦動搖。武昌行路好，應為最長條。葉映黃鸝夕，花繁白雪朝。年年攀折意，流恨入纖腰。
班婕妤 劉方平 
夕殿別君王，宮深月似霜。人幽在長信，螢出向昭陽。露浥紅蘭濕，秋凋碧樹傷。惟當合歡扇，從此篋中藏。
新春 劉方平 
南陌春風早，東鄰曙色斜。一花開楚國，雙燕入盧家。眠罷梳雲髻，妝成上錦車。誰知如昔日，更浣越溪紗。
寄嚴八判官 劉方平 
洛陽新月動秋砧，瀚海沙場天半陰。出塞能全仲叔策，懷袖未傳三歲字，相思空作隴頭吟。
秋夜寄皇甫冉鄭豐 劉方平 
洛陽清夜白雲歸，城裏長河列宿稀。秋後見飛千里雁，借問客書何所寄，用心不啻兩鄉違。
寄隴右嚴判官 劉方平 
副相西征重，蒼生屬望晨。還同周薄伐，不取漢和親。虜陣摧枯易，王師決勝頻。高旗臨鼓角，太白靜風塵。赤狄爭歸化，青羌已請臣。遙傳閫外美，盛選幕中賓。玉劍光初發，冰壺色自真。忠貞期報主，章服豈榮身。邊草含風綠，征鴻過月新。胡笳長出塞，隴水半歸秦。絕漠多來往，連年厭苦辛。路經西漢雪，家擲後園春。誰念煙雲裏，深居汝潁濱。一叢黃菊地，九日白衣人。松葉疏開嶺，桃花密映津。縑書若有寄，為訪許由鄰。
擬娼樓節怨 劉方平 
上苑離離鶯度，昆明冪冪蒲生。時光春華可惜，何須對鏡含情。
採蓮曲 劉方平 
落日晴江裏，荊歌豔楚腰。採蓮從小慣，十五即乘潮。
長信宮 劉方平 
夢裏君王近，宮中河漢高。秋風能再熱，團扇不辭勞。
京兆眉 劉方平 
新作蛾眉樣，誰將月裏同。有來凡幾日，相效滿城中。
春雪 劉方平 
飛雪帶春風，裴回亂繞空。君看似花處，偏在洛陽東。
望夫石 劉方平 
佳人成古石，蘚駁覆花黃。猶有春山杏，枝枝似薄妝。
送別 劉方平 
華亭霽色滿今朝，雲裏檣竿去轉遙。莫怪山前深複淺，清淮一日兩回潮。
夜月 劉方平 
更深月色半人家，北斗闌幹南斗斜。今夜偏知春氣暖，蟲聲新透綠窗紗。
春怨 劉方平 
紗窗日落漸黃昏，金屋無人見淚痕。寂寞空庭春欲晚，梨花滿地不開門。
代春怨 劉方平 
朝日殘鶯伴妾啼，開簾只見草萋萋。庭前時有東風入，楊柳千條盡向西。